[pic] | EUROOPA ÜHENDUSTE KOMISJON |

Brüssel 7.3.2008

KOM(2008) 131 lõplik

2004/0251 (COD)

EÜ asutamislepingu artikli 251 lõike 2 teise lõigu kohaselt EUROOPA PARLAMENDILE esitatav KOMISJONI TEATIS, mis käsitleb

nõukogu ühist seisukohta eesmärgiga võtta vastu Euroopa Parlamendi ja nõukogu direktiiv vahendusmenetluse teatavate aspektide kohta tsiviil- ja kaubandusasjades

2004/0251 (COD)

EÜ asutamislepingu artikli 251 lõike 2 teise lõigu kohaselt EUROOPA PARLAMENDILE esitatav KOMISJONI TEATIS, mis käsitleb

nõukogu ühist seisukohta eesmärgiga võtta vastu Euroopa Parlamendi ja nõukogu direktiiv vahendusmenetluse teatavate aspektide kohta tsiviil- ja kaubandusasjades

1. TAUST

Ettepaneku Euroopa Parlamendile ja nõukogule edastamise kuupäev (dokument KOM(2004) 718 (lõplik) – 2004/0251 (COD): | 22.10.2004 |

Euroopa Majandus- ja Sotsiaalkomitee arvamuse kuupäev: | 9.6.2005 |

Euroopa Parlamendi esimesel lugemisel kokku lepitud arvamuse kuupäev: | 29.3.2007 |

Ühise seisukoha vastuvõtmise kuupäev: | 28.2.2008 |

2. KOMISJONI ETTEPANEKU EESMÄRK

Komisjon võttis 22. oktoobril 2004 vastu ettepaneku, mis käsitleb Euroopa Parlamendi ja nõukogu direktiivi vahenduse teatavate aspektide kohta tsiviil- ja kaubandusasjades. Kavandatud direktiivi eesmärk on hõlbustada vaidluste lahendamise menetluste kättesaadavust ja edendada vaidluste rahumeelset lahendamist, soodustades vahendusmenetluse kasutamist ning tagades vahendus- ja kohtumenetluse sobiva vahekorra. Ettepanek koostati 2002. aastal esitletud alternatiivseid vaidluslahendusmeetodeid käsitleva komisjoni rohelise raamatu järelmeetmena. Teiseks järelmeetmeks oli 2004. aasta juulis kehtestatud Euroopa vahendajate käitumisjuhend, mille töötasid välja sidusrühmad, keda abistas komisjon.

3. MÄRKUSED ÜHISE SEISUKOHA KOHTA

Komisjoni ettepanek hõlmas vahendusmenetluse kasutamist nii piiriüleste kui ka riigisiseste vaidluste puhul, kuna komisjon ei pidanud ei teostatavaks ega ka soovitavaks edendada vahendusmenetluse kasutamist ainult selliste vaidluste puhul, mis hõlmavad piiriüleseid asjaolusid.

Nõukogu ühise seisukoha tekst koostati kolme institutsiooni vaheliste läbirääkimiste tulemusena ning nii nõukogu kui ka Euroopa Parlamendi enamus pooldas EÜ asutamislepingu artikli 65 piiratud tõlgendamist ja sellest tulenevalt direktiivi kohaldamisala piiramist, nii et see hõlmaks vaid piiriüleseid vaidlusi. Nimetatud asjaolude tõttu ja sooviga saavutada kompromiss, nõustub komisjon ühises seisukohas sätestatud direktiivi kohaldamisalaga, eeldusel et piiriüleste vaidluste määratlus on võimalikult lai. Komisjon leiab, et ühises seisukohas on piiriüleste vaidluste määratlust laiendatud, pidades silmas direktiivi kahte kõige olulisemat artiklit: artikkel 7 (konfidentsiaalsus) ja artikkel 8 (aegumistähtajad).

Ühise seisukoha artikliga 8 ei nähta ette aegumistähtaegu käsitlevate riiklike eeskirjade ühtlustamist, vaid kohustatakse liikmesriike tagama, et nende asjaomased eeskirjad ei takistaks pooli pöördumast kohtu või vahekohtu poole, kui nende vahendusmenetluse kasutamise püüe ebaõnnestub. Asjaomases põhjenduses märgitakse, et see võimalus tuleb tagada, hoolimata riiklike õigusaktide erinevusest. Seega täidab ühine seisukoht sama eesmärki nagu komisjoni esialgne ettepanek.

Nõukogu ühine seisukoht erineb Euroopa Parlamendi esimesel lugemisel kokku lepitud arvamusest eelkõige järgmiste parandusettepanekute poolest.

Ühises seisukohas ei ole lubatud direktiivi rakendada poolte vabatahtlike kokkulepete kaudu. Komisjon on sellega nõus, kuna direktiiv mõjutab liikmesriikide kohtumenetluse eeskirju, mida ei ole poolte vahel sõlmitavate kokkulepetega alati võimalik muuta.

Kohustus avaldada Euroopa vahendajate käitumisjuhend Euroopa Liidu Teatajas on asendatud kohustusega avaldada see Internetis. Käitumisjuhendit ei saa Euroopa Liidu Teatajas avaldada, kuna see ei ole Euroopa Liidu institutsioonide õigusakt. Komisjon on lisaks sellele kohustatud avaldama käitumisjuhendit käsitleva viite Euroopa Liidu bülletäänis, kui ta teavitab avalikkust direktiivi vastuvõtmisest. Kõnealused kohustused on komisjonile vastuvõetavad.

Ühise seisukoha artiklis 11 sätestatud läbivaatamisklausliga nähakse ette, et komisjon käsitleks oma aruandes vahendusmenetluse arengut kogu Euroopa Liidus, ning see on komisjonile vastuvõetav.

Kokkuvõttes võib komisjon ühise seisukohaga nõusse jääda, sest kuigi ühises seisukohas on muudetud mõningaid komisjoni esialgses ettepanekus sisalduvaid punkte, jääb selle eesmärk samaks – hõlbustada vaidluste lahendamise menetluste kättesaadavust ja edendada vaidluste rahumeelset lahendamist, soodustades vahendusmenetluse kasutamist ning tagades vahendus- ja kohtumenetluse sobiva vahekorra.

4. KOKKUVÕTE

Komisjon kiidab ühise seisukoha heaks, kuna see sisaldab komisjoni esialgse ettepaneku põhielemente.